কোন পরিবারে নাবালিকার বিয়ে দেওয়ার চেষ্টা চলছে, কোথায় নাবালিকাকে প্রেমের অভিনয় করে অন্যত্র নিয়ে যাওয়ার চেষ্টা চলছে, কোথায় কন্যাশ্রীর জন্য ছাত্রীর নাম তালিকাভুক্ত হচ্ছে না— সব দিকে নজর দিদির। বেচাল দেখলেই দিদি কিশোরকিশোরীদের নিয়ে ঘটনাস্থলে হাজির। পাড়ার কাউন্সিলর থেকে স্থানীয় থানা— ‘প্রিয়ঙ্কা দিদি’কে এখন সকলেই চেনেন।
সমাজবিজ্ঞানের স্নাতকোত্তরের ছাত্রী প্রিয়ঙ্কা দাস রামবাগান এলাকায় ‘প্রিয়ঙ্কা দিদি’ নামেই পরিচিত। গিরীশ পার্কের বাসিন্দা তরুণীটি নারী ও শিশুদের নিয়ে কাজ করা একটি স্বেচ্ছাসেবী সংস্থার সঙ্গে যুক্ত। গত এক বছরের মধ্যে তিন নাবালিকার বিয়ে বন্ধের পিছনে সক্রিয় ভূমিকা রয়েছে প্রিয়ঙ্কার।
উত্তর কলকাতার রামবাগান এলাকা সোনাগাছির খুব কাছেই। সেই রামবাগানের একটি অংশে যৌন ব্যবসা হয়। তবে সাধারণ নিম্নবিত্ত গৃহস্থেরও বসবাস সেখানে। নাবালিকার বিয়ে দেওয়া কিংবা জোর করে কোনও নাবালিকাকে যৌন পেশায় নামানোর ঘটনা আগেও ঘটেছে ওই এলাকায়। 
প্রিয়ঙ্কা জানান, দুর্গাপুজোর দু’মাস আগে অন্তঃসত্ত্বা হয়ে পড়ে এক নাবালিকা। তাঁর কথায়, ‘‘যখন বুঝলাম, মেয়েটিকে নিয়ে তার নাবালক বন্ধু পালানোর চেষ্টা করছে, তখন পুলিশে অভিযোগ করি। দু’জনকেই পুলিশ হোমে পাঠিয়ে দেয়। সেই মেয়েটি এবারে মাধ্যমিক পরীক্ষা দেবে।’’
স্থানীয় বাসিন্দারা জানান, পুজোর পরেই নাবালক সন্তানদের বিয়ে ঠিক করে ফেলেছিল এলাকার দু’টি পরিবার। প্রিয়ঙ্কারা মেয়েটিকে বোঝান, বিয়ে করলে সংসারের বদলে দু’জনকেই হোমে থাকতে হবে। বিয়ে হয়নি। বর্তমানে দু’জনকেই নজরদারির মধ্যে রেখেছেন প্রিয়ঙ্কারা। 
সম্প্রতি এক নাবালক ও নাবালিকাকে হোমেই পাঠিয়েছেন প্রিয়ঙ্কারা। তাঁর কথায়, ‘‘একবার বোঝানোর পরে মেয়েটি আবার পালায়। তখন পুলিশকে খবর দিই। দু’জনকে উদ্ধার করে হোমে পাঠানো হয়েছে। ওদের পরিবার চেয়েছিল, দু’টি ছেলেমেয়ের শিক্ষা হোক।’’
বাবা কারখানায় চাকরি করেন। বিউটি পার্লার রয়েছে মায়ের। ছোটবেলা থেকে রামবাগানে ওই স্বেচ্ছাসেবী সংস্থার কোচিং সেন্টারে পড়তেন প্রিয়ঙ্কা। পঞ্চম শ্রেণির পর সেখানে আর না গেলেও যোগাযোগ ছিন্ন হয়নি। পরবর্তীকালে ওই সেন্টারে ছোট ছেলেমেয়েদের পড়াতে শুরু করেন প্রিয়ঙ্কা। তাঁর কথায়, ‘‘সংস্থার রামবাগানের কো-অর্ডিনেটর ছিলেন সাগরিকা চৌধুরী। তাঁর সংস্পর্শে এসে সমাজসেবায় উৎসাহ পাই।’’ সংস্থার উদ্যোগে এলাকায় কিশোরকিশোরীর দল তৈরি হয়েছে, চালানো হয় শিশু-সংসদ। তার নেতৃত্বে প্রিয়ঙ্কা। 
স্থানীয় ২৬ নম্বর ওয়ার্ডের কাউন্সিলর তারক চট্টোপাধ্যায় অনেক দিন ধরে দেখছেন প্রিয়ঙ্কাকে। তাঁর কথায়, ‘‘ও খুব সুন্দরভাবে সমাজসেবার কাজে নেমেছে। আরও ভাল কাজ করবে।’’